এর আগে কোথাও থিতু হয়ে বসতে পারিনি। যেখানেই যাই, কিছু-না-কিছু অসুবিধে দেখা দেয়। কোথাও বড্ড বেশি মশা, কোথাও বড্ড বেশি ধুলো; কোথাও যানবাহনের সমস্যা, কোথাও পানীয় জলের; কোথাও কাঁচা নর্দমার নোংরা জল উপচে রাস্তা ভেসে যায়, কোথাও পাড়াটে ঝগড়াঝাঁটির ঠেলায় মনে হয় যেন মেছোবাজারের মধ্যে বসে আছি। ফলে, বেশিদিন কোথাও তিষ্ঠোতে পারি না, চার-ছ মাস বাদে বাদে বাসস্থান পালটানো প্রায় একটা অভ্যাস হয়ে দাঁড়িয়েছিল। টালা পাড়ায় এসে এই প্রথম একটা মস্তবড় স্বস্তির নিশ্বাস ছাড়ি। মনে হয়, যাক বাবা, আমার জীবনে অন্তত একটা অস্থির অধ্যায়ে এবারে পূর্ণচ্ছেদ পড়ল, আর আমাকে কোনো নতুন আস্তানার খোঁজে দৌড়ঝাঁপ করতে হবে না। বাড়িটি ছবির মতো, গৃহকর্তা øেহশীল মানুষ, পাড়াটিও ছায়াচ্ছন্ন ও নিরিবিলি, এবং টালা ট্যাঙ্ক যেহেতু হাতের কাছে, তাই পানীয় জলের জোগানও এখানে অফুরন্ত। আমরা তো উচ্চাশী মানুষ নই, এর বেশি আর কীই বা আমরা চাইতে পারি?